અમદાવાદ: શહેરના પૂર્વ વિસ્તારમાંથી પસાર થતી ખારીકટ કેનાલ આશરે ૧૦૦ વર્ષ જૂની છે. જોકે દર ચોમાસામાં ગંદકીથી ઊભરાયેલી ખારીકટ કેનાલ આસપાસની સેંકડો સોસાયટીઓમાં ભારે તબાહી સર્જે છે. ખારીકટ કેનાલની સફાઇના મામલે પણ અવારનવાર કોર્પોરેશન અને રાજ્ય સરકારના સિંચાઇ વિભાગ વચ્ચે ચકમક ઝરે છે. સરવાળે હજારો નાગરિકોનાં જીવન નર્કાગાર બન્યા છે. જોકે હવે આગામી ત્રણ ચાર વર્ષમાં ખારીકટ કેનાલનાં રંગ રૂપ જ બદલાઇ જશે. રાજ્ય સરકારના બજેટમાં ખારીકટ કેનાલના વિકાસ માટે રૂ.૧૦૦ કરોડની માતબર રકમની ફાળવણી કરી હોઇ કોર્પોરેશને ખારીકટ કેનાલ ઉપર આરસીસીનો સ્લેબ બનાવી ૧૦૦ ફૂટનો દ્વી માર્ગીય રસ્તો બનાવવાની દિશામાં ચક્રો ગતિમાન કર્યાં છે.